**Проф. др Слободан Бјелица, Универзитет у Новом Саду, Филозофски факултет**

**Војводина осамдесетих – између „контрареволуције“ на Косову и „Јогурт револуције“**

Последња деценија постојања Социјалистичке федеративне републике Југославије остала је у колективном памћењу Југословена пре свега по озбиљној економској кризи (праћене рестрикцијама, девалвацијама и несташицама), по настојању колективног државног руководства да, под паролом „И после Тита – Тито“, очува наслеђену унутрашњу стабилност и међународни углед земље, те по све чешћим и гласнијим захтевима за преиспитивање целокупног друштвено-политичког система државе. Некако у сенци ових процеса одигравала се последња фаза вишедеценијских спорова око аутономије Војводине.[[1]](#footnote-1) Наиме, уставна решења из 1974. године, која су се односила на односе СР Србије и њених покрајина – Војводине и Косова, нису задовољавала републичко руководство, које је већ 1977. године, преко „Плаве књиге“, изразило своју амбицију да покрајине чвршће интегрише са Србијом. Но због отпора обе покрајине, као и појединих савезних, али и републичких функционера, овај покушај „реинтеграције“ Србије се неславно завршио. Масовни нереди на Косову, који су избили у пролеће 1981. године, пружили су прилику српском руководству да поново постави питање уставног положаја аутономних покрајина. Те 1981. године, упоредо са косовским челницима (који су оптуживани за толерисање албанског национализма и др.), мета критике београдске штампе све више су постајали и војвођански функционери.[[2]](#footnote-2)

Војвођански политички врх је покренуту медијску кампању одмах препознао као покушај да се немири на Косову искористе као повод да се актуелизује проблем односа СР Србије са обе своје покрајине. Тако је и било – почев од пролећа 1981. године, у републичким органима је оживела дискусија о положају покрајина унутар СР Србије. То питање је званично покренуто на заједничкој седници Председништва ЦК СК Србије и Председништва СР Србије, одржаној крајем априла 1981. године, да би 6. маја уследила седница ЦК СК Србије, посвећена „узроцима и последицама контрареволуционарне акције на Косову“. Након што је у свом уводном излагању шеф српске партијске организације Тихомир Влашкалић оценио да се на Косову десила „непријатељска и контрареволуционарна акција“ са елементима покушаја организовања „отворене побуне“, али и позвао „да се наставе договори и убрзају процеси остваривања уставног концепта СР Србије и аутономности покрајина на утврђеним уставним основама“, више истакнутих републичких руководилаца, пре свих Шпиро Галовић, Драгослав Марковић и Иван Стамболић, косовске нереде повезали су са статусом који су покрајине уживале по Уставу из 1974. године.[[3]](#footnote-3)

Такве констатације је већ на лицу места оповргавао Душан Алимпић, а наредног дана, на седници ЦК СКЈ, Бошко Крунић је одбацио покушај повезивања актуелне „контрареволуције“ на Косову и дугогодишњег спора око положаја покрајина унутар СР Србије. „Мислим најпре да те две теме никако не треба доводити у неку органску везу. То би било веома опасно“, упозоравао је Крунић.[[4]](#footnote-4) Званичан став САП Војводине заузет је 8. маја, на заједничкој седници Председништва САП Војводине и Председништва ПК СКВ на којој су разматране активности у покрајини у вези с догађајима на Косову и задаци „који произилазе из оцена и ставова са седнице ЦК СКЈ и ЦК СКС“. Поводом питања „покренутих у појединим излагањима на седници ЦК СКС и ЦК СКЈ“ оцењено је да је неприхватљиво „довођење у везу акције националистичких и иредентистичких снага на Косову с односима покрајине и Републике.[[5]](#footnote-5) Овакви иступи војвођанских функционера, упоредо са реминисценцијама на генезу аутономије покрајине и полемикама са републичким руководиоцима, пуниће ступце оновремене дневне штампе током наредних недеља.

Тако је, на пример, бурну реакцију политичког врха СР Србије изазвала изјава војвођанског функционера Васе Милића, изречена на седници Покрајинског комитета СКВ, почетком јула 1981. године. Милић је највећи део свог опширног излагања посветио питању односа Србије и Војводине, истакавши да је „по обиму, садржају и интензитету ово питање било отворено на начин који излази изван оквира расправе о стабилизацији стања на Косову и да не иде у прилог санирању ситуације у тој покрајини“, као и да „догађаји на Косову нису били условљени, нити су са њима настали неки нови проблеми у договарању у Републици“. Иступ Васе Милића био је жестоко критикован 16. јула, на 78. седници Председништва ЦК СКС, која је била посвећена „актуелним питањима односа у СКС“. Добривоје Видић, који је непосредно након Другог светског рата руководио војвођанским Покрајинским комитетом, иступање Васе Милића је ставио у контекст серије иступа појединаца и саопштења из Новог Сада који су се бавили „том измишљеном тематиком 'захтева' за променом Устава“. Отворено оптужујући војвођанско руководство да уноси забуну и изазива сукобе са ЦК СКС, те да „штети санирању прилика на Косову“, Видић је још изјавио и како не памти „за последњих четрдесет година, да је се једна покрајинска организација, или неки окружни комитет или неки обласни комитет негде у Југославији, на овакав начин супротстави своме руководству и ишао у јавну акцију у односу на њега“. Упуштајући се у полемику, Бошко Крунић је скренуо пажњу да упоредо са „зазором“ у Србији због њене неравноправне позиције са другим Републикама, постоји и „зазор од могућег скраћивања, ако хоћете подшишивања аутономности покрајина у погледу њихових уставних права и дужности“. Закључујући дискусију, председавајући Влашкалић је поновио да нико не жели промену Устава, уверавајући представнике Војводине да „нема никаквог подшишивања покрајина, као што нема ни никаквог подшишивања републике“.[[6]](#footnote-6)

У току лета и јесени 1981. године и Србија и Војводина су, формирањем стручних тимова и израдом бројних елабората, отпочеле детаљне припреме за велику расправу о проблемима односа унутар Републике која је била највљена за крај године. У међувремену, различита „отворена питања“ која су се тицала односа између СР Србије и социјалистичких аутономних покрајина била су предмет разговора представника Београда, Приштине и Новог Сада. Најспорнија су била питања законског регулисања општенародне одбране, односно друштвеног планирања, а која су већ годинама представљала „спорну тачку“ у републичко-покрајинским односима. У таквој атмосфери дочекана је 18. седница ЦК СКС (одржана од 24. до 26. децембра 1981. године), на чијем дневном реду су били „Задаци СКС у остваривању Устава и даљој изградњи и јачању јединства и заједништва у СР Србији“.[[7]](#footnote-7) Уводно излагање поднео је Тихомир Влашкалић, који је на самом почетку појаснио да постоји потреба „да критички анализирамо праксу примене уставних решења на овом специфичном и сложеном подручју односа у СР Србији, да утврдимо позитивне и негативне тенденције и резултате и да изградимо становишта и закључке за нове кораке у јачању јединства и заједништва у нашој републици“. Влашкалић се критички осврнуо на стање у републичкој партијској организацији, подсећајући да је статутом СКЈ „јасно дефинисан положај СК Војводине и СК Косова и утврђена њихова самосталност. Исто тако јасно је речено да су они саставни делови СК Србије“. Међутим, сматрао је да је, као и у случају остваривања Устава, у протеклим годинама у пуној мери био афирмисан први аспект статутарног решења, док је онај други остао недовољно развијен у пракси. Упркос појединим оштрим полемикама, које су биле везане за конкретна „отворена питања“ која су покретали чланови ЦК из „уже Србије“, војвођански представници нису у потпуности дали одговоре на оптужбе са којима су били суочени. Коначно, на крају маратонске седнице, у којој је учешће узело око осамдесет дискутаната, ЦК је усвојио реферат Тихомира Влашкалића „као идејно-политичку основу за даљу активност СКС“ и задужио радну групу (Добривоје Видић, Вели Дева, Бошко Крунић, Душан Чкребић и Шпиро Галовић) да припреми закључке - чије је усвајање остављено за наредну седницу. Ток ове тродневне седнице ЦК СКС, и поред упозорења савезног врха да се то не ради, директно је преносила телевизија, а Војвођани су имали утисак да су камере биле посебно усмерене према њима.[[8]](#footnote-8) ЦК СКС се поново састао половином јануара 1982. године, усвојивши закључке са претходне, 18. седнице, у којима је оцењено „да су одређени проблеми у остваривању заједништва у СР Србији, у чијем су саставу САП Војводина и САП Косово, које су истовремено конститутивни елемент југословенског федерализма, израз застоја у развоју самоуправних социјалистичких односа, застоја и недоследности у остваривању уставом утврђених односа и одговорности“. Читав текст закључака, у којима су били обухваћени како начелни односи, тако и конкретни проблеми између СР Србије и њене две покрајине, представљао је својеврсну победу концепције републичке власти.[[9]](#footnote-9)

Почетак 1982. наговештавао је да ће ту годину обележити отопљавање односа између СР Србије и САП Војводине, баш онако како су и предвиђали закључци 19. седнице ЦК СКС из јануара месеца. Процес усаглашавања „отворених питања“, који је тада покренут, био је обележен бурним преокретима и трајао је наредних неколико година.[[10]](#footnote-10) Првобитно очекивање да ће постојећи спорови у вези са уставним решењима бити „скинути с дневног реда“ у року од неколико месеци, представљало је оптимизам без покрића. Питање „примене“ устава наставило је да и надаље бива камен спотицања између Београда, Новог Сада и Приштине, исто као и проблем „демократског централизма“, односно односа републичке и покрајинских партијских организација. Са друге стране, нека конкретна „отворена питања“ била су разрешена те 1982. године. Користећи позитивне трендове у републичко-покрајинским односима након доношења Закључака 19. седнице ЦК СКС, републичко Извршно веће је већ почетком фебруара 1982. године прихватило и упутило у скупштинску процедуру Нацрт закона о изменама и допунама Закона о држављанству СР Србије, а последњег дана марта 1982. године у Скупштини Србије су усвојени Закон о Извршном већу и Закон о републичкој управи итд. Када се, у септембру 1982. године, потпредседник републичког Извршног већа Милош Милосављевић осврнуо на деветомесечни период остваривања Закључака ЦК СКС, истакао је да је њиховим усвајањем створена „политичка клима која је олакшала договарање о многим питањима“. Милосављевић је навео више обећавајућих примера: био је окончан рад подгрупа Уставне комисије на анализи остваривања јединства и заједништва у Србији, био је усаглашен читав низ питања везаних за договоре о економској политици од заједничког интереса и били су утврђени прецизни рокови за њихово доношење. У вези са законодавном активношћу у области политичког система, констатовао је да су усаглашена „многа питања у оквиру рада Уставне комисије. Организован је заједнички рад на припреми измена и допуна Закона о унутрашњим пословима, Закона о држављанству и Закона о општенародној одбрани. На изради ових закона толико се одмакло да очекујемо брз завршетак. У почетној фази су припреме на изради Закона о грбу СР Србије, Закона о печату СР Србије и печатима државних органа и Закона о употреби заставе и других симбола. Скупштина СР Србије је донела Закон о организацији републичких органа управе“.[[11]](#footnote-11)

Тренд „отопљавања“ међусобних односа наставио се и током наредне године, па је тако марта 1983. године одржан састанак републичких и војвођанских функционера посвећен „актуелним привредним и друштвеним кретањима на почетку ове године, као и о другим питањима која се тичу јачања и развијања јединства и заједништва у републици и у земљи“. Том приликом позитивно су оцењени дотадашњи напори републичких органа на усаглашавању и доношењу законских прописа из области народне одбране, унутрашњих послова итд. и друштвених договора који су се односили на средњорочни план привредног и друштвеног развоја републике.[[12]](#footnote-12) Читав двогодишњи процес потраге за компромисом сумиран је децембра 1983. године, на састанку војвођанског руководства и руководства СР Србије, одржаном у Новом Саду, а на коме је, између осталог, закључено „да се на задовољавајући начин развија сарадња, међусобно информисање и консултовање руководстава органа и друштвено-политичких организација СР Србије и САП Војводине. Нарочито је указано на позитивне резултате постигнуте у поступку договарања и усаглашавања у законодавној области, а посебно закона који се доносе по члану 300. Устава СР Србије, и изражено уверење да ће се преостала питања успешно усагласити“.[[13]](#footnote-13) Напокон, у првој половини 1984. године дошло је до дуго очекиване финализације рада на Закону о општенародној одбрани, као и на Закону о унутрашњим пословима.

Са друге стране, друга половина 1984. година донела је ново заоштравање односа Србије и њених покрајина, а пре свега Војводине. Прво је, првог дана новембра, Комисија за уставна питања Скупштине СР Србије усвојила Анализу о остваривању заједништва и уставног положаја СР Србије у вршењу њених функција – документ обима две стотине страница, у коме је изражено незадовољство степеном „јединства и заједништва“ у бројним сферама привреде и друштвеног живота. Крајем новембра, одржана је пленарна седница ЦК СКС на чијем дневном реду су били задаци партије у „даљем развоју политичког систем социјалистичког самоуправљања“, а уводничар Богдан Трифуновић је већи део свог излагања посветио спровођењу закључака 18. седнице ЦК СКС из децембра 1981. године. Истакао је да су постигнути „одређени резултати“ у јачању јединства и заједништва у републици, првенствено у „самоуправном удруживању рада и средстава на целој територији СР Србије“, али да „још нису превазиђене неке суштинске разлике у политичким схватањима односа СР Србије социјалистичких аутономних покрајина“ – из чега је произилазио низ конкретних проблема, пре свега везаних за доношење закона важних за „нормално функционисање Републике и односе у њој“. Трифуновић се опширно осврнуо и на трогодишњи рад Уставне комисије Србије на анализи односа Републике и њених покрајина, оцењујући да резултати показују да „неке суштинске разлике у прилазу проблемима ипак нису превазиђене“. Дводневну расправу обележиле су Стамболићеве метафоре (нпр. „социјалистичке аутономне покрајине и народности нису подстанари у СР Србији, али ни ми у њој нисмо сустанари... Ово је, дакле, централни, а не заједнички комитет“), као и врло оштре полемике - у којима је предњачио Слободан Милошевић, реплицирајући војвођанским представницима.[[14]](#footnote-14) Расправа на 18. седници ЦК СКС (стицајем околности, и ова је носила исти редни број као и она из децембра 1981. године) завршена је усвајањем Ставова ЦК СКС о одговорности и задацима СК Србије у развоју политичког система социјалистичког самоуправљања и спровођења утврђене политике. Једногласно усвајање ставова, након дискусије у којој су доминирали дисонантни тонови, омогућено је компромисом који је постигнут у оквиру Радне групе којом је председавао Шпиро Галовић, а која је уважила интервенције представника покрајина и изменила текст Ставова.[[15]](#footnote-15)

Попут оне из 1981. године, и 18. седница ЦК СКС из новембра 1984. године дала је снажан импулс процесу усаглашавања „отворених питања“ између Србије и њених покрајина, те је 1985. годину обележила интензивна законодавна активност. Законским регулисањем просторног, а потом и друштвеног планирања, стављена је тачка на сва крупна „отворена питања“ која су између Београда и Новог Сада постојала у нормативној сфери. Упоредо са законодавном активношћу, одвијала се и непрестана комуникација на нивоу највиших партијских руководстава СР Србије и САП Војводине, у коју ће се тада, по први пут, укључити и савезни партијски врх. Забринуто због константно заоштрених односа између српске и војвођанске партијске организације, Председништво ЦК СКЈ се у априлу 1985. године непосредно укључило у спорове између ЦК СКС и ПК СКВ, формирајући Радну групу (коју је предводио Милан Кучан) са мандатом „да сагледа стање у остваривању јединства и заједништва у СР Србији и да предложи Председништву идејно-политичке основе за његово укључивање у решавање насталих проблема“. Након вишемесечне интензивне комуникације чланова Радне групе са руководствима Србије, Војводине и Косова (која су, свако на свој начин, тумачили узроке кризе у међусобним односима), на октобарском пленуму ЦК СКЈ усвојени су Ставови Председништва ЦК СКЈ о актуелним питањима остваривања односа на којима се заснива јединство и заједништво у СР Србији.[[16]](#footnote-16) Усвојени Ставови у већој мери су давали за право тврдњама републичких челника него што су уважавали аргументе из покрајина, те је српско руководство са новим еланом наставило да ради на остваривању „јединства и заједништва“ у СР Србији.

Републички челници су ценили да је „јединства и заједништва“ недостајало не само унутар СР Србије, него и унутар СК Србије. Наиме, како је, половином осамдесетих, одмицала општејугословенска расправа о политичком систему, све више је у центар пажње долазио демократски централизам – принцип партијског одлучивања око чијег тумачења су се одавно ломила копља и са којим је непосредно било везано питање статутарних односа у Савезу комуниста. Наиме, још Закључцима ЦК СКС из јануара 1982. године било је предвиђено да, паралелно са остваривањем „јединства и заједништва“ у Републици тече процес статутарних промена у друштвено-политичким организацијама, пре свега у Савезу комуниста, али и у Социјалистичком савезу, Савезу синдиката, Савезу социјалистичке омладине итд.

У том смислу, највише спорења изазивала је амбиција републичког врха да у партијски статут унесе термин „јединствена организација“. Први покушај да се та намера оствари, пролећа 1982. године, није остварена због отпора Војвођана. Децембра 1985. године, у сусрет Десетом конгресу СКС, поново је предложено да се СКС дефинише као „јединствена организација“ – што је поново изазавало протесте у покрајинама. И као што је, годину дана раније, интервенција ЦК СКЈ подстакла брже усаглашавање „отворених питања“ односа унутар СР Србије, тако је Председништво ЦК СКЈ одиграло значајну улогу и у постизању компромиса у погледу статутарног регулисања односа унутар СКС. Стога је почетком фебруара коначно усаглашена дефиниција СКС у будућем Статуту републичке партијске организације („Полазећи од јединствених интереса радничке класе Југославије, Програма и политике СКЈ и принципа демократског централизма, СКС, чији су саставни делови СК Војводине и СК Косова, као део јединственог СКЈ, организује се и делује као самостална и јединствена организација чланова и њихових организација у СКС“). Крајем маја 1986. године, на Десетом конгресу СКС, коначно је подржан Предлог измена и допуна Статута СКС, а једногласна подршка Ставовима ЦК СКЈ о остваривању односа на којима се заснива јединство и заједништво у СР Србији и захтев за њихово доследно спровођење у живот, изражени на Тринаестом конгресу СКЈ, јуна 1986. године, изазвали су нескривено задовољство Ивана Стамболића, који се понадао да су напокон била „отворена врата за промене Устава из 1974. године“.[[17]](#footnote-17)

Десети конгрес СКС остао је запамћен и по устоличењу Слободана Милошевића на чело српске партијске организације, обављено уз свесрдну подршку Ивана Стамболића, председника Председништва СР Србије, што је представљало и својеврсну смену генерација у српској политици. Млади и амбициозни, повезани дугогодишњим личним пријатељством, Стамболић и Милошевић су унели нову динамику у све сфере делатности руководства СР Србије, укључујући и уставну реформу. По томе су се прилично разликовали од опрезног и конспиративног приступа својих претходника - Петра Стамболића и Драгослава Марковића, личности које су од пада либерала 1972. године „ведрили и облачили“ српском политиком. Наиме, Петар Стамболић и Драгослав Марковић су се почетком 1986. године повукли у политичку пензију – Стамболић својевољно, а Марковић под притиском, озлојеђен низом политичких пораза које је био претрпео. „Смена генерација“ у Београду није ражалостила војвођанско руководство, посебно коначан политички крај Драгослава Марковића, који је годинама уназад био доживљаван као највећи непријатељ војвођанске аутономије.[[18]](#footnote-18) Штавише, војвођански политички врх је, почев од времена „Плаве књиге“, преко избора 1982. године итд., систематски помагао све напоре Марковићевих противника (којих у Београду није било мало), а који су ишли у правцу његове политичке ликвидације.

Очекивање да ће питање јединства и заједништва у СР Србији бити коначно решено, које је провејавало половином 1986. године (након конгреса српске и југословенске партијске организације), почело је да сплашњава када су се политичке структуре суочиле са конкретним задацима. Прве пукотине у мукотрпним радом постигнутом јединству појавиле су се са најавама да ће ново, подмлађено републичко руководство, у својој активности на остваривању „јединства и заједништва“ у СР Србији, дефинитивно одустати од начела „примена, а не промена Устава“ и иницирати ревизију Устава из 1974. године. Састанак највиших руководилаца Србије и Војводине, одржан 27. септембра 1986. у Чортановцима,[[19]](#footnote-19) био је покушај да се постигне некакав компромис око уставног, али и других питања. Неповољан исход разговора у Чортановцима подстакао је обнову јавних полемика око Закључака о остваривању јединства и заједништва у СР Србији и уставног положаја СР Србије у вршењу њених функција. Коначно, новембра 1986. године, обелодањен је захтев за промену уставног положаја покрајина – путем Иницијативе Председништва СР Србије да се употпуни предлог могућих измена Устава СФРЈ. У септембру наредне, 1987. године, Скупштина Србије званично је подржана и Иницијативу Председништва СР Србије за промену републичког Устава.

Но Иван Стамболић није дочекао прилику да поменуту Иницијативу, чији је главни креатор био, спроведе у дело. На драматичној Осмој седници, 24. септембра 1987. године, дошло је до коначног политичког обрачуна дотадашњих најближих сарадника – Ивана Стамболића и Слободана Милошевића. Назнаке несугласица унутар тандема који је, после Десетог конгреса СКС, суверено завладао Србијом, почеле су да се испољавају већ у другој половини 1986. године – првенствено у вези са кадровском политиком, да би оне добиле крупније размере (показаће се и непремостиве) након Милошевићевог иступа у Косову Пољу, априла 1987. године. У наредним месецима Иван Стамболић, до тада фаворизован у београдским медијима, све више пада у сенку свог „протежеа“ Слободана Милошевића, а између њих двојице постају све видљивије и концепцијске разлике – пре свега у погледу односа према уставном статусу покрајина. Сам Иван Стамболић тврдио је да је Осма седница у одлучном тренутку прекинула процес превазилажења разлика са покрајинама у погледу промена Устава СР Србије, посебно истичући да је Косово већ било прихватило његову уставну концепцију.

Милошевићево уверење да ће ригидним приступом и преким путем решити дугогодишњи проблем односа Србије и њених покрајина засметао је Стамболићу и његовим следбеницима у Партији, а критика такве политике постаће повод за Милошевићев коначни обрачун са Иваном Стамболићем. Наиме, озлојеђен због медијске кампање која је уследила након Кељмендијевог злочина у параћинској касарни септембра 1987. године, челник Градског комитета СК Београда Драгиша Павловић организовао је састанак са уредницима београдских јавних гласила, а на коме је изразио скепсу да се косовски проблем може решити „олако обећаном брзином“. Због недвосмислене Павловићеве алузије на Милошевићеву политику, за 18. септембар је сазвана проширена седница Председништва ЦК СКС. На дневном реду је био позив на утврђивање политичке одговорности Драгише Павловића, али је јасно било да се заправо ради о нападу на Павловићевог заштитника – Ивана Стамболића. Обе супротстављене фракције су данима покушавале да придобију гласове чланова партијског Председништва, а у том послу су успешнији били припадници оне Милошевићеве, те је десеторо чланова Председништва гласало да се ЦК СКС предложи смена Драгише Павловића, четворо је било против а петоро се уздржало од гласања.[[20]](#footnote-20)

Охрабрен овим успехом, Слободан Милошевић је у року од пет дана заказао Осму седницу ЦК СКС, на којој је Стамболићева опција доживела потпуни пораз – било је свега осам против и осамнаест уздржаних, сви остали су гласали за Павловићеву смену. Војвођани су поново били уздржани, а такво њихово опредељење се тумачило на различите начине. Из иступа тројице Војвођана на Осмој седници (Павла Кртенића, Светислава Стојакова и Стевана Шогорова) могло се закључити да се чланови републичког ЦК из САП Војводине нису хтели определити јер нису имали довољно елемената за то и јер су сматрали да се расправа води на недемократски начин.[[21]](#footnote-21) Међутим, Азем Власи је доцније причао како су му Војвођани уочи седнице рекли да „то је њихова унутрашња борба за власт и ми се нећемо мешати“,[[22]](#footnote-22) док је Марко Орландић сматрао да представници покрајина „између Стамболића и Милошевића нијесу видјели макар битније разлике“.[[23]](#footnote-23) Један од поражених на Осмој седници, Шпиро Галовић забележио је: „Чланови ЦК из Војводине заузели су удобну позицију посматрача, по налогу свог вођства, и ћутећи седели два дана“.[[24]](#footnote-24) Сам Иван Стамболић је другачије разумео мотиве Војвођана да се уздрже од гласања на Осмој седници: „Мене су, већ као прононсираног заговорника промена и сређивања односа и прилика у Србији, сматрали политичим противником, а донекле и победником који се већ изборио за то. Са становишта војвођанске локал-националистичке позиције, ја сам им одавао српског националисту! Па, ко веле: сваки други је бољи од таквога...“.[[25]](#footnote-25) И добар познавалац оновремених политичких прилика Славољуб Ђукић тврдио је да су Војвођани и те како били умешани у ток Осме седнице, те да су прећутно прихватили Милошевића, као човека Николе Љубичића, у кога су имали пуно поверење.[[26]](#footnote-26)

Како би објаснио поступке представника САП Војводине Ђорђе Стојшић је саставио опширан мемоарски запис у коме је навео да су војвођански чланови ЦК СКС добили „одрешене руке“ како да се определе на Осмој седници. Стојшић је посведочио да је Милошевићу било изузетно стало да његова фракција добије подршку и од Војвођана, те да је он у ту сврху, уочи саме седнице, више пута телефонирао Стојшићу. Такво евентуално гласање војвођанских чланова ЦК СКС, обећавао је Милошевић Стојшићу, би „значајно утицало на побољшање наших односа, боље разумевање и брже разрешавање постојећих проблема у међусобним односима“. Милошевић је и у паузама Осме седнице био упоран да дозна како ће се на крају Војвођани определити, али га је Стојшић до самог гласања држао у неизвесности. Стојшић је у својим успоменама нагласио да „ми међу њима нисмо видели значајније разлике; наш отпор унитарно централистичким концепцијама подједнако се односио на сва републичка руководства, да би у вези с тим политички калкулисали – ко је од њих више а ко мање за аутономију Војводине, кад јој они подједнако нису били наклоњени“.[[27]](#footnote-27)

Након извесног затишја, које је Слободан Милошевић искористио за „чистку“ Стамболићевих кадрова широм Србије, настављени су спорови са аутономним покрајинама око уставног питања. Највећи део Предлога за промену Устава СР Србије био је неприхватљив и за косовску, и за војвођанску скупштину (не и за поједине општине, попут Оџака, Пландишта...). Међутим, дошло је до неочекиваног преокрета - одмах након новогодишњих празника на седници Председништва СР Србије једногласно су усвојене измене и допуне Предлога да се приступи промени републичког Устава, а које су биле прихватљиве за покрајине. Предложене измене и допуне, које су постале саставни део Предлога за промену Устава СР Србије, подржали су и представници Војводине и Косова, а потом и републичка скупштина. Но иако су у јануару републички представници били одустали од захтева неприхватљивих за покрајине, током рада на конципирању уставних амандмана (који је уследио у пролеће), они су опет обновили старе захтеве - што је поново довело до кризе републичко-покрајинских односа. Штавише, када се 10. јуна 1988. године састала републичка Уставна комисија како би усвојила Предлог нацрта амандмана и проследила га Скупштини СР Србије, чланови тог тела из Војводине и са Косова били су непријатно изненађени предлогом да се усвоји само основни текст Нацрта, а да се алтернативе (потекле из покрајина) назначе тек у фуснотама.

Убрзо су се спорови око аутономије Војводине из скупштинских и комитетских сала преселити на улице Новог Сада и других војвођанских места. Помно пратећи дугогодишње распре око уставних промена, предводници српског покрета са Косова и Метохије били су уверени да кључ за решење свих њихових проблема лежи у Уставу из 1974. године. Доживљавајући руководство САП Војводине као кочничара промена тог Устава они су решили да се директно обрате војвођанској јавности и од ње затраже подршку. Половином јуна, након повратка једне делегације из Београда са састанка са Слободаном Милошевићем, у Косову Пољу је одлучено да већа група Срба са Косова и Метохије оде у Нови Сад и упозна тамошњу јавност са својим недаћама. Косовопољска организација Социјалистичког савеза организовала је 24. јуна Одбор за припрему одласка у Нови Сад, који је потом ступио у конкакт са надлежним војвођанским органима и обавестио медије о предстојећем подухвату. Одбацивши сугестију из Војводине да у Нови Сад допутује само једна делегација косовско-метохијских Срба, Одбор је одлучио да одлазак у главни град САП Војводине буде масован и заказао га за 9. јул.[[28]](#footnote-28)

Најављени долазак косовских Срба у Нови Сад није наишао на повољан пријем у војвођанском руководству, а на ништа бољи одјек није наишао ни интервју Слободана Милошевића, објављен тих дана у *НИН*-а. Одговарајући на новинарско питање у вези са односима са покрајинама, Милошевић је изрекао оптужбу да „делови руководстава покрајина у даљој или ближој перспективи желе да покрајине буду државе, али то не смеју да саопште баш тако директно, да не кажем сурово. Јер би то иритирало и друге грађане Србије, ван њене такозване уже територије, али ја мислим иритирало би и многе грађане у другим републикама. Зато се воде преговори за освајање неких права, која ако буду освојена, представљају основу за цепање Србије на три самостална и међусобно одвојена дела – на три државе“.[[29]](#footnote-29) Такве оцене Председништво ПК СКВ је, на својој проширеној седници одржаној одмах по објављивању Милошевићевог интервјуа, одлучно одбацило, постављајући питање „како може Слободан Милошевић, као председник Председништва ЦК СКС и члан Председништва ЦК СКЈ да даје такве оцене о делу руководства у САП Војводине, када ни један орган СКЈ и СКС није утврдио такве ставове?“ и упозоравајући да „таква сумњичења, оптужбе и неистине на рачун руководстава САП Војводине објективно представљају отворен позив за поделе у руководству и организацији СКВ. То је такође покушај дискредитације руководства Покрајине у јавности САП Војводине, СР Србије и земље у целини и њихових идејно-политичких ставова везаних за промене Устава СР Србије“.[[30]](#footnote-30)

Упркос отвореном противљењу како војвођанских тако и косовских званичних органа, група од око неколико стотина Срба са Косова и Метохије стигла је изјутра 9. јула возом у Нови Сад. Њих су на Железничкој станици дочекали представници војвођанског Социјалистичког савеза, безуспешно покушавајући да их наговоре да оду на разговоре у ПК ССРН. На платоу испред Железничке станице, заједно са неколико десетина грађана Београда, Вршца, Нове Пазове, Оџака и других места (који су били пристигли аутомобилима), Косовци су формирали колону која се, предвођена Мићом Шпаравалом и узвикујући пароле („Војводина – Србија“, „Косово је Србија“, „Један Устав“, „Јединствена Србија“, „Доле бирократија“, „Хоћемо ћирилицу“), упутила пешице, Булеваром 23. октобра и улицом Максима Горког, ка центру града. Колона са транспарентима („Један Устав – једно судство“, „Једна власт за целу Србију“, „САП да – држава не“, „Банат и Бачка неће, а Пећинци републику хоће“, „Јединствена Србија – наша судбина“, „Србији – уставну државу“, „Једиствена Србија – извесност Југославије“, „Да имамо државу – имали би слободу“, „Да не прођемо као Срби у Албанији“), а којој су се уз пут придруживали и бројни Новосађани, зауставила се прво у парку покрај зграде Скупштине Војводине, да би се потом преместила испред оближње зграде покрајинског Извршног већа.

Око подне, по највећој врућини, почео је протестни скуп, на коме је први говорио Мирослав Шолевић, износећи да је циљ њиховог доласка да „неупућеним и потпуно неупућеним“ објасне ситуацију на Косову и Метохији. После њега говорио је Мићо Шпаравало, највише о „неодговарајућем“ Уставу из 1974. године и о „сепаратистичком“ војвођанском руководству. У сличном тону су говорили и Илија Живковић из Вршца, те Момчило Пумпаловић са Косова, да би се протестни митинг завршио око један сат. Будући да митинг није био пријављен, није било обезбеђено ни озвучење, а када је оно прикључено на инсталације оближњег културно-уметничког друштва, из врха покрајинске власти је наређено да се искључи струја у целом кварту. Након завршетка митинга, уследиле су демонстрације испред „функционерских“ зграда у улици Васе Стајића, те повратак до Железничке станице (извикиване су пароле „Плашите се истине“, „Ко се крије боље да га није“, „Доле бирократија“, „Доле лопови – доле каријеристи“, „Доле Устав – доле покрајине“, „Доле лопови“, „Виле су вам лепе“, „Крунићу издајицо“, „Доле срамна издаја Ђорђа Радосављевића“, „Народ ће вам судити“, „Уа лопови“, „Убићемо Азема, убићемо Фадиља“, „Доле фашисти“, „Доле Шиптари“, „Издајицо Крунићу – издајицо Шогорову“, „Живео Слободан Милошевић“), испред које се демонстрирало све док, око три сата по подне, није формирана композиција за повратак демонстраната на Косово.[[31]](#footnote-31)

У наредним данима уследио је низ састанака по општинама и у различитим друштвено-политичким организацијама у Београду и „ужој Србији“, на којима је војвођанско руководство било жестоко критиковано због „искључивања струје“ и „избегавања дијалога са народом“. Чињеницу да се на седници ЦК СКС посвећеној Косову, одржаној 14. јула, највише говорило о новосадском митингу, војвођанско руководство је искористило као изговор да, правдајући се да је београдски политички врх први прекршио налог ЦК СКЈ да се не распламсавају сукоби, објави дискусију са, 13. јула одржане, затворене седнице ПК, која је одмах потом прозвана „затворено-отворена седница“. Карактеристика већег дела дискусија на овој седници била је неуобичајена отвореност и напади на републичке руководиоце, посебно Милошевића.[[32]](#footnote-32) Објављивање записника са „затворено-отворене“ седнице војвођанског ПК изазвало је бурне реакције у Београду и широм Србије.[[33]](#footnote-33) На састанцима руководстава друштвено-политичких организација и на „спонтаним“ зборовима радника, у десетинама градова и колектива, пружана је подршка републичком руководству, док је осуђивано војвођанско и захтевано да његови чланови поднесу оставке (првенствено Бошко Крунић и Петар Матић).

Седница Председништва ЦК СКЈ на којој се расправљало о информацијама Председништва ЦК СКС, ПК СК Војводине и ПК СК Косова поводом доласка грађана српске и црногорске националности са Косова у Нови Сад одржана је 18. и 19. јула. У закључцима са те седнице наведено је да „у организовању доласка и начину изражавања протеста били су присутни и други мотиви који суштински немају везе са тешким положајем српског и црногорског народа на Косову и његовим невољама услед притиска албанског национализма и сепаратизма, који предуго траје. То је дошло до изражаја у избор места и начину извођења протеста, у неким неприхватљивим паролама и иступима, у покушају познатих националиста да окупљању дају екстремне тонове, у форсираном уношењу проблематике уставних промена, оспоравању карактера аутономије и у оптужбама руководства САП Војводине за сепаратизам и аутономаштво“, али и да „приликом доласка грађана у Нови Сад, уз дистанцирање од националиста и њихових провокација, морало се више урадити и организовано прихватити отворен и принципијелан разговор с незадовољним грађанима. Одбијање разговора са свим окупљеним грађанима са Косова и инсистирање од стране руководства Војводине и Новог Сада на разговору само с делегацијом није политички промишљен и одговоран поступак... Такође, не може се оправдати искључивање електричне енергије у току одржавања протестног збора грађана...“[[34]](#footnote-34)

Но захтев највишег југословенског партијског руководства да се са „митинговањем“ престане није испоштован, те су уследили митинзи у Панчеву, Новој Пазови, Црвенки, Титовом Врбасу... Оно што је посебно забрињавало војвођанско руководство то је што су се, од почетка августа, дисонантни тонови све гласније чули и у друштвено-политичким организацијама широм Војводине. Схвативши да „митинге солидарности“ не могу зауставити, нити их ставити под своју контролу, војвођански руководиоци су одлучили да им парирају политизујући традиционалне „социјалистичке славе“ и друге пригодне манифестације које су се сваког лета организовале по војвођанским, а највише сремским селима. Лета 1988. године такве прославе одржавале су се уз обавезно присуство неког од покрајинских функционера, који су се у својим говорима освртали на актуелну политичку ситуацију, а покрајинска јавна гласила су давали неуобичајено велики значај манифестацијама на којима су се обележавали разноразни датуми из рата и револуције - уобичајено их називајући „слободарске свечаности“.

Иако су се разноразне „слободарске свечаности“ у Војводини одржавале све до краја септембра, врхунац читавог тог процеса који су организовале покрајинске власти требало је да буде организовање својеврсног „контрамитинга“ у Срему, који је и у Београду и у Новом Саду доживљаван као главно упориште „аутономаша“.[[35]](#footnote-35) Збор „Братство-јединство народа и народности“ у Сремској Митровици био је заказан за 15. септембар 1988. године, а формално су га организовали општински Социјалистички савез и Савез синдиката. Како би се обезбедило присуство што већег броја грађана (укључујући и ђаке), заказан је за радни дан (четвртак), а обезбеђен је и аутобуски превоз мештана суседних села. И Сремска Митровица и околна места су данима унапред била су облепљена плакатима – позивима на митинг. Међутим, како се примицао 15. септембар, војвођански челници су од покрајинске службе безбедности добијали све више информација да се спрема ометање митинга и да је у те припреме укључено и републичко руководство Србије. Стога нико од истакнутијих покрајинских руководилаца (изузев Живка Благојева Чађе, генерала и члана покрајинског Председништва) није био спреман да говори пред тридесет хиљада људи (међу њима је било и неколико стотина Косоваца, који су достојно угошћени), препустивши то локалним званичницима. Међу говорницима је био и представник Срба са Косова – борац и историчар Сретен Мартиновић који је, неочекивано, као одговорне за лошу ситуацију у јужној покрајини прозвао и војвођанске челнике. Његов иступ бучно је поздравила једна група митингаша, који су остале говоре пропратили звиждањем и скандирањем, док је неколицина од њих (предвођених Мирком Јовићем и Илијом Живковићем) готово у потпуности онеспособила озвучење.

Фијаско сремскомитровачког „контрамитинга“, а потом и смена генерала Петра Матића Дулета са позиције председника Савезног одбора СУБНОР-а (20. септембра) били су предзнак будућих догађаја. Захтеви за новим сменама били су испостављени веома брзо, већ 25. септембра, на тзв. поправном митингу у Новом Сад – на коме се, по први пут, појавила парола „У Новом Саду срушићемо владу“.[[36]](#footnote-36) Помирљив став градских власти према „митингашима“, као и изостанак бурних реакција покрајинских друштвено-политичких организација након другог новосадског митинга (иако су његови захтеви били знатно радикалнији од оних који су се чули 9. јула), могао се протумачити надом војвођанског руководства да је могуће доћи до некаквог компромиса у вези са уставним променама. Наиме, у периоду између 27. септембра и 5. октобра, у време када је „медијски рат“ између Београда и Новог Сада била на врхунцу, вођени су тајни преговори између српског и војвођанског руководства, на којима су са Слободаном Милошевићем директно преговарали Милован Шогоров и Нандор Мајор. Упркос њиховом почетном оптимизму и њихове спремности да прихвате „да држава Србија Србија заокружи своје функције у класичним државним пословима“,[[37]](#footnote-37) до споразума тада није дошло и плима наступајуће „јогурт револуције“ је убрзо потопила читаво војвођанско руковоство.[[38]](#footnote-38)

Првог дана октобра уследила је друга војвођанска смена (након Матићеве) - Бошко Крунић је поднео оставку на чланство у Председништво ЦК СКЈ, но у то време нико није ни слутио да ће врло брзо уследити драматична завршница „антибирократске револуције“ у Војводини (тада су колале гласине да би тек негде у новембру могло доћи до коначног расплета). У недељу, 2. октобра, одржан је митинг у Бачкој Паланци, у организацији општинског руководства на коме су председник СО Бачка Паланка Радован Панков и секретар општинске партијске организације, Михаљ Кертес, изузетно оштро напали покрајинске челнике. Иступи локалних функционера на паланачком митингу „Братства, јединства и солидарности“ огорчили су Председништво ПК СКВ. Већ 4. октобра оно је затражило од ОК СКВ Бачке Паланке да покрене поступак утврђивања идејно-политичке одговорности Радована Панкова и Михаља Кертеса, због њихових говора у којима су „изнете неосноване оптужбе, друге неистине и дезинформације срачунате на морално и политичко дискредитовање руководства Војводине и појединаца у њему, чланова ЦК СКЈ и чланова других органа СК у земљи“. Захтев за смену двојице бачкопаланачких челника моментално је искоришћен као повод да се закаже трећи новосадски митинг.

У рану зору 5. октобра 1988. године, солидаришући се са Панковим и Кертесом, на улице Бачке Паланке изашли су радници тамошњих фабрика: Мајевице, Синтелона и Меркура, а потом и ђаци и други грађани. Након што им је Михаљ Кертес одржао говор, аутобусима локалног Дунав превоза упутили су се у Нови Сад. Заједно са радницима новосадских фабрика Бачкопаланчани су дошли испред СПЕНС-а, где их је синдикални вођа Мајевице, Душко Рађеновић, обавестио да се митинг неће завршити док се не смени Председништво ПК СКВ. Потом се маси обратио (покушавајући да надјача салве звиждука) председник Председништва ПК СКВ Милован Шогоров, најављујући и „кадровске промене на свим нивоима“ у перспективи. Говорили су и Радован Панков, Михаљ Кертес, Сава Грујић у име иницијативног одбора претходног митинга у Новом Саду итд. Када је рок који је био дат покрајинском руководству да поднесе оставке (сат времена) истекао, митингаши су око четири по подне са платоа СПЕНС-а одшетали до зграде Покрајинског комитета, у коју је упућена једна делегација како би преговарала о колективној оставци Председништва ПК СКВ.

Како је почео да пада мрак, у Нови Сад је пристизало све више демонстраната из свих крајева Војводине, али и остатка Србије. Непрегледна маса људи опколила је зграду ПК, у којој се налазило тринаест чланова и чланица председништва војвођанске партијске организације. Од упада демонстраната седиште ПК је штитио вишеструки кордон милиције, који се повијао под притиском масе. Збуњени и уплашени, војвођански руководиоци су упорно телефонирали у Београд, тражећи помоћ на републичком, а још више на савезном нивоу. Међутим, помоћи није било – морале су се поднети оставке, поручивали су и Слободан Милошевић и Раиф Диздаревић (не и Стипе Шувар).[[39]](#footnote-39) Не добивши одобрење из Београда да милиција разбије демонстрације, војвођанским руководиоцима није било преостало ништа друго него да покушају да добију у времену заказивањем седнице ПК СКВ за наредно поподне.

Ово одлагање је додатно наелектрисало атмосферу - сазнавши да ће на оставке „фотељаша“ још причекати, демонстранти су постали агресивни.[[40]](#footnote-40) Тетрапаци јогурта (али и пивске флаше) полетели су ка згради Покрајинског комитета, у коју је поново ушла делегација демонстраната. Милован Шогоров је сазвао војвођански Комитет за општенародну одбрану и друштвену самозаштиту, који је одлучио да се оставке не поднесу те ноћи, него да се о њима разматра у „редовном поступку“. Ипак, после поноћи, након додатних консултација са Београдом,[[41]](#footnote-41) чланови Председништва ПК СКВ су, већином гласова (против су гласали Вукашин Лончар и Ђорђе Стојшић), ипак одлучили да колективно поднесу неопозиве оставке на седници заказаној за сутрашњи дан. Након што је та одлука саопштена одушевљеној маси, она се разишла, а испред зграде ПК је остало, и зору дочекало, само неколико стотина најупорнијих.[[42]](#footnote-42)

Од раних јутарњих часова 6. октобра колоне људи почеле су поново да се сливају у центар Новог Сада, а међу њима су сада били радници, ђаци новосадских школа и др. Атмосфера је била мирнија него претходног дана и маса је испред зграде ПК и на платоу СПЕНС-а чекала да се у пет по подне састану чланови Покрајинског комитета. У Београду се у то време одржавала седница Председиштва ЦК СКС, на којој је Милован Шогоров молио Слободана Милошевића да дође у Нови Сад и да својим ауторитетом умири демонстранте (као што је то претходно учинио са радницима Раковице). Но став Милошевића, као и Председништва ЦК СКС у целини, био је да „захтев окупљених радних људи и грађана у Новом Саду да руководство Покрајине поднесе оставку изражава мишљење и вољу огромне већине радних људи и грађана Војводине, јер је руководство Покрајине својом политиком и понашањем према кључним проблемима СР Србије и Југославије изгубило углед и поверење, а тиме и могућност да представља њихове захтеве и интересе“. Председништво ЦК СКС је затражило од ПК СКВ да оставку свог Председништва прихвати, након чега је требало да се утврди појединачна одговорност за „учињене грешке“, да се инсистира на истоветном процесу у новосадском Градском комитету, те да се обави „диференцијација“, јер једино „радикалном кадровском обновом у сопственим редовима и укупно у СКВ покрајинско руководство ће моћи да отвори процес повратка изгубљеног угледа и поверења у народу и чланству СК и повезивања са најпрогресивнијим тежњама народа и народности САП Војводине ка стварној самоуправној демократији, јединству Југославије и јачању јединства и заједништва у СР Србији“.[[43]](#footnote-43)

Да су оставке неумитне војвођанским руководиоцима је 6. октобра још једном потврђено и из Председништва СФРЈ,[[44]](#footnote-44) а час оставки је куцнуо у пет по подне, када су се у згради Скупштине Војводине састали чланови ПК СКВ. У присуству представника републичке власти - Зорана Соколовића и Радмиле Анђелковић, и пред камерама београдске телевизије која је директно преносила седницу, Милован Шогоров је започео седницу читањем реферата, у којем је покушао да оправда поступке покрајинског партијског руководства у претходна три месеца. Уследила је дискусија у којој су учествовали чланови ПК, али и они који то нису били. Како је број пријављених дискутаната био велик а расправа попримала полемичан карактер, Милован Шогоров је, страхујући од нестрпљења масе која је испред скупштине бучно захтевала оставке и упознат са информацијом да испред зграде има и повређених,[[45]](#footnote-45) одлучио да у једном тренутку прекине дискусију и да на дневни ред стави гласање. Од 99 присутних чланова ПК, 87 је гласало за а 10 против (два гласа су била неважећа). Потом је за говорницу изашао Зоран Соколовић, најављујући даљу „диференцијацију“ у Војводини, након чега су се чланови ПК разишли.

Разишли су се нешто касније и митингаши, након што их је Зоран Соколовић обавестио о усвојеним оставкама челника ПК СКВ. Низ митинга по Војводини наставио се и у наредне две недеље (упркос томе што се косовски Одбор за организовање митинга самораспустио 6. октобра), но ти су митинзи били само одјек новосадских оставки и представљали подстрек сличним процесима широм покрајине.[[46]](#footnote-46) Наиме, још 6. октобра ујутро оставку је поднео Нандор Мајор, председник Председништва САП Војводине (иако ту оставку нико није тражио), а у наредним данима су уследиле оставке у покрајинској и градској организацији ССРНВ, градском и покрајинском одбору СУБНОР-а, а из ЦК СКС је затражено сазивање Ванредне конференције ПК СКВ.

Новосадске оставке примљене су са олакшањем и у југословенском државном и партијском руководству, која су сматрала да су са падом војвођанских „аутономаша“ нестале препреке да се спроведу уставне промене, али и очекивала да ће се на тај начин зауставити распламсавање „Антибирократске револуције“ у другим срединама. Увиђајући да је војвођанско руководство „пуштено низ воду“ од стране југословенских челника,[[47]](#footnote-47) оним покрајинским функционерима који нису били смењени у том првом таласу „Антибирократске револуције“ није преостало ништа друго него да постану „кооперативни“. „Кооперативност“ се у том тренутку највише очекивала на пољу уставне реформе, па је већ 9. октобра одржана ванредна седница Уставне комисије Србије, на којој су представници покрајина наговестили да ће дати сагласност за предлоге уставних промена. Тако се и збило - војвођанска скупштина је крајем фебруара 1989. године најзад подржала Нацрт амандмана на Устав СР Србије,[[48]](#footnote-48) потом је то учинила и косовска, да би читав процес био окончан 28. марта 1989. године у Скупштини Србије.

А док је текла процедура уставних промена, отпочела је „чистка“, уобичајена након сличних обрачуна међу југословенским комунистима. Упркос чињеници да је ПК СКВ већ 6. октобра именовао Радну групу која је била задужена да утврди функционерску одговорност и припреми избор новог Председништва ПК, те да спроведе умерену „кадровску обнову“, по општинским комитетима СКВ, али и у другим војвођанским друштвено-политичким организацијама текла је неконтролисана тешко заустављива „диференцијација“. Различите „неформалне групе“, на крилима завршне серије митинга, преузимале су полуге власти по државним органима, али и у привредним предузећима. У месецима који су уследили, неколико хиљада оних који су били означени као „аутономаши“ (или се нису на време преоријентисали) били су смењени или пензионисани, неки од њих су остали без посла, друштвених станова, бивали подвргнути претњама и медијском линчу (један мањи број суочио се и са кривичним пријавама). Напокон, јануара 1989. године, на Ванредној конференцију СКВ изабран је нови, Слободану Милошевићу потпуно одан Покрајински комитет, а последњи остаци „аутономашког“ руководства заувек су сишли са политичке сцене.

ИЗВОРИ И ЛИТЕРАТУРА

Необјављени извори

Архив Војводине, Нови Сад: фонд 334 - Покрајински комитет Савеза комуниста Војводине

Архив Србије, Београд: фонд Централног комитета Савеза комуниста Србије

Музеј Војводине, Нови Сад: заоставштина Ђорђа Радосављевића Грнета

Периодика

*Дневник*, Нови Сад, 1974-1988.

*Политика*, Београд, 1974-1988.

Објављени извори, дневници и мемоари

Бербер Стојан, *Сведок времена*, 1, Сомбор – Нови Сад, 2016.

Берисављевић Живан, *Крај уставне аутономије Војводине – почетак краја авнојевске Југославије*, у: „'Јогурт револуција' 1988.“, Нови Сад, 2009.

Будаков Слободан, *Оснивање и развој Телевизије Нови Сад*, Свеске за историју Новог Сада, Нови Сад, 13/2012.

Гаврилов Тодор, *Почетак краја СФРЈ*, у: „'Јогурт револуција' 1988.“, Нови Сад, 2009.

Галовић Шпиро, *Милошевићев пронунциаменто*, у: „VIII седница ЦК СКС: нулта тачка 'народног покрета'“, Београд, 2007.

Гмизић Драган, *Земља, нафта, људи*, Нови Сад, 2014.

Дејановић Јован, *Моје новосадске и друге године*, Нови Сад, 2015.

Диздаревић Раиф, *Од смрти Тита до смрти Југославије*, Сарајево, 1999.

*Документ о Војводини 1989. до 2000. године* (приредили Бошко Петров и др.), Нови Сад, 2000.

*Документи ЦИА о Југославији* (приредио Момчило Павловић), Београд, 2010.

Дрча Јанко, *Ни пуч, ни антибирократска револуција него контрареволуција*, у: „'Јогурт револуција' 1988.“, Нови Сад, 2009.

Зечевић Миодраг, *Тако је било*, Београд, 2010.

Зечевић Славко, *Сећања и казивања*, Београд, 2004.

Јаковљевић Ђорђе, *Вртлози живота*, Нови Сад, 2007.

Јовановић Иса, *У служби револуције*, Нови Сад, 1987.

Јовић Борисав, *Датум за историју – 28. март 1989.*, Београд, 1989.

Јовић Борисав, *Како су Срби изгубили век*, Београд, 2016.

Кадијевић Вељко, *Против удар*, Београд, 2010.

*Како се догађао народ – „Антибирократска револуција“ (1987-1989)*, Београд, 2009.

Кекић Дака, *Размишљања и сећања у вези са иницијативом за промену Устава СФРЈ: (односи СР Србија – САП Војводина)*, Свеске за историју Новог Сада, 19/2017.

Кековић Владимир, *Вријеме метежа 1988-89*., Подгорица, 2010.

Корица Синиша, *Ожиљци времена*, Нови Сад, 2016.

Крунић Бошко, *Деценија замора и раскола*, Нови Сад, 2009.

Мамула Бранко, *Случај Југославија*, Београд, 2014.

Марељ Живан, *Укидање аутономности Војводине – почетак разбијања Југославије*, Београд, 2020.

Марковић Драгослав, *Живот и политика*, 2, Београд, 1987.

Медаковић Дејан, Ефемерис, 5, Нови Сад, 2007.

Милошевић Слободан, *Године расплета*, Београд, 1989.

Милутиновић Ђорђе, *Неки аспекти догађаја 1988. године и последице*, у: „'Јогурт револуција' 1988.“, Нови Сад, 2009.

Мимица Аљоша и Вучетић Радина, *Време кад је народ говорио*, Београд, 2008.

Орландић Марко, *У вртлогу*, Подгорица, 1997.

Павловић Драгиша, *Олако обећана брзина*, Загреб, 1988.

Папић Жарко, *Време застоја*, Београд, 1990.

Перковић Радован, *Човјек никада не иде тако далеко као онда кад не зна гдје иде*, у: „'Јогурт револуција' 1988.“, Нови Сад, 2009.

Петрановић Бранко и Зечевић Момчило, *Југословенски федерализам – идеје и стварност*, 2, Београд, 1987.

Петров Бошко, *Недорасло покрајинско руководство*, у: „'Јогурт револуција' 1988.“, Нови Сад, 2009.

Петров, Бошко, *Нови Сад – плодови двеју револуција, 1988. и 2000. година (сећање)*, Свеске за историју Новог Сада, 18/2016.

Поповић Душан, *Летопис о Влаовићима*, 3, Нови Сад, 2006.

Радаковић Душан, *У близини познатих*, Зрењанин, 2011.

Радосављевић Ђорђе, *Политичко-историјски осврт на утемељење аутономије Војводине и њено рушење*, у: „'Јогурт револуција' 1988.“, Нови Сад, 2009.

Радуловић Јован, *Случај „Голубњача“ – за и против*, Београд, 2008.

Србован Јон, *Дрско понижавање Војводине*, у: „'Јогурт револуција' 1988.“, Нови Сад, 2009.

Стамболић, Иван, *Пут у беспуће*, Београд, 1995.

Стамболић Иван, *Расправе о СР Србији 1979-1987*, Загреб, 1988.

Стаменковић Драги, *Између идеала и политике*, Београд, 2002.

Стојаков Светислав, *Прилог проучавању „Антибирократске револуције“ и „догађања народа“*, у: „'Јогурт револуција' 1988.“, Нови Сад, 2009.

Стојшић Ђорђе, *Осма седница*, Београд, 2014.

Француски Мирослав, *Војводина у заборав неће*, у: „'Јогурт револуција' 1988.“, Нови Сад, 2009.

Чкребић Душан, *Живот, Политика, Коментари*, Београд, 2008.

Чкребић Душан, *Између памћења и заборава*, Нови Сад, 2007.

Чкребић Душан, *Коминтерна – бурни догађаји и њихове последице по СФРЈ и Србију*, Београд, 2018.

Чкребић Душан, *Поглед искоса*, Београд, 2009.

Чолак Андрија, *Агонија Југославије*, Београд, 2017.

Шувар Стипе, *Недовршени мандат*, 1-2, Загреб, 1989.

Научне моногорафије, чланци и расправе

Бјелајац Миле, *Произвођење нових нација, нових мањина и територијална питања (концепт конкурентске државе на тлу Србије)*, у: „The Shared History. Nations, States and Diasporas of the Former Yugoslavia“, Salzburg, 2010.

Bjelica Slobodan, *Disputes over the autonomy of Vojvodina from the creation to the breakup of Yugoslavia*, Istorija 20. veka, 1/2020.

Бјелица Слободан, *Митинзи у Срему 1988. године*, Споменица Историјског архива „Срем“, Сремска Митровица, 17/2018.

Бјелица Слободан, *Спорови око аутономије Војводине – књига прва: 1961-1974*, Београд, 2015.

Бонџић Драгомир, *Између амбиција и илузија – нуклеарна политика Југославије 1945-1990*, Београд, 2016.

Vladisavljević Nebojša, *Serbia’a antibureaucratic revolution*, London, 2008.

Глишић Венцеслав, *Сусрети и разговори – прилози за биографију Петра Стамболића*, Београд, 2010.

Грђиђ Гојко, *Успон и пад Титове Југославије – политекономски биланс* (приредио Часлав Оцић), Београд, 2015.

Димић Љубодраг, *Историја српске државности – Србија у Југославији*, Нови Сад, 2001.

Дошлић Ненад, *Матица српска 1941-1951*, Нови Сад, 2011.

Драговић Сосо Јасна, *„Спасиоци нације“ – интелектуална опозиција Србије и оживљавање национализма*, Београд, 2004.

ЂекићМирко, *Употреба Србије – оптужбе и признања Драже Марковића*, Београд, 1990.

Ђокић Бојан, *Српска јавност о међунационалним односима у Социјалистичкој Аутономној Покрајини Косово 1981-1989*, докторска дисертација одбрањена на Филозофском факултету у Новом Саду 2019. године.

Ђукић Славољуб, *Како се догодио вођа – борбе за власт у Србији после смрти Јосипа Броза Тита*, Београд, 1992.

*Историја Савеза комуниста Југославије*, Београд, 1985.

Јанков Драгомир, *Железнице Војводине*, у: зборнику „Војводина и Србија – сто година после (1918-2018)“, Нови Сад, 2018.

Јовић Дејан, *Југославија – држава која је одумрла*, Београд, 2003.

Керчов Сава, Радош Јово и Раич Александар, *Митинзи у Војводини 1988. године*, Нови Сад, 1990.

Комшић Јован, *Војвођанско питање у процесу српске транзиције (1988-2013),* Београд, 2014.

Кончар Ранко и Боаров Димитрије, *Стеван Дороњски – одбрана аутономије Војводине*, Нови Сад, 2011.

Кршев Борис, *Економска политика друге југословенске државе и прилике у Војводини*, у: „70 година ослобођења Југославије са освртом на Војводину“, Нови Сад, 2015.

Кршев Борис, *Економски аспекти аутономије Војводине у белешкама Николе Кмезића*, у: „Антифашизам – АВНОЈ – Аутономија“, Нови Сад, 2013.

Мијатовић Бошко, *Војвођански (кон)федерализам и економске теме*, у: „Досије АП Војводина“ (ур. Чедомир Антић), Београд, 2014.

Мирић Јован, *Систем и криза*, Загреб, 1984.

Михаиловић Коста и Крестић Василије, *Меморандум САНУ – после тридесет година*, Београд, 2017.

Николић Коста, *Прошлост без илузија: полемике у југословенској историографији 1961-1991*, Београд, 2003.

Николић Коста, *Осма седница – крај борбе за Титово наслеђе у Србији*, у: „Слободан Милошевић: пут ка власти“, Београд – Stirling, 2008.

Ницовић Јанко, *Уставни развој Србије 1804-2006*, Београд, 2007.

Оцић Часлав, *Помаци, учешћа, учинци – привреде Југославије, Република и покрајина 1952-1990. године*, Београд, 2013.

Павић Зоран, *Олако схваћена силина*, у: „VIII седница ЦК СКС: нулта тачка 'народног покрета'“, Београд, 2007.

Павловић Момчило, *Југославија 1987: Криза идеологије – криза државе*, у: „Слободан Милошевић: пут ка власти“, Београд – Stirling, 2008.

Пековић Ратко, *Паралелна страна историје*, Београд, 2009.

Раделић Зденко, *Хрватска у Југославији 1945-1991*, Загреб, 2006.

Радосављевић Душко, *„Плава књига“, почетак напада на уставно-политички поредак СФРЈ*, у: „Војводина и Србија – сто година после (1918-2018)“, Нови Сад, 2018.

Рамет Сабрина П., *Балкански Бабилон*, Загреб, 2005.

Ристановић Петар, *Косовско питање 1974-1989*, Београд-Нови Сад, 2019.

Сретеновић Станислав, *Француски поглед на успон Слободана Милошевића 1987-1989.*, у: „Слободан Милошевић: пут ка власти“, Београд – Stirling, 2008.

Фира Александар, *Моћ и немоћ федерације*, Нови Сад, 1986.

Флере Сергеј и Клањшек Руди, *Да ли је Југославија морала да умре?*, Београд, 2017.

Cohen Lenard J., *Serpent in the Bosom – The Rise and Fall of Slobodan Milošević*, Boulder – Oxford, 2001.

Шпановић Срђан, *Квадратура југославенског круга*, Загреб, 1989.

1. Политички спорови око аутономије Војводине започели су раних шездесетих година и надовезивали су се на несугласице из међуратног и ратног периода. Види: Слободан Бјелица, *Спорови око аутономије Војводине – књига прва: 1961-1974.*, Београд, 2015. [↑](#footnote-ref-1)
2. Констатујући да је Србија искористила албанске демонстрације 1981. године да поново покрене питање уставног положаја покрајина, загребачки политиколог Дејан Јовић оцењује да су, будући да је косовски политички врх био дискредитован, главни опонент амбицијама Београда постало војвођанско руководство (које он види као један од најконзервативнијих, али и национализмом најмање оптерећених делова СКЈ). Опширније види у: Дејан Јовић, *Југославија – држава која је одумрла*, Београд, 2003, 293-296. [↑](#footnote-ref-2)
3. Према: Бранко Петрановић, Момчило Зечевић, *Југословенски федерализам – идеје и пракса*, књ. 2, Београд, 1987, 591-612. [↑](#footnote-ref-3)
4. Архив Војводине (даље: АВ), фонд 334, стр. пов. 68/81. [↑](#footnote-ref-4)
5. Исто. [↑](#footnote-ref-5)
6. АВ, фонд 334, стр. пов. 92/81. [↑](#footnote-ref-6)
7. Музеј Војводине (даље: МВ), Заоставштина Ђорђа Радосављевића Грнета*, Осамнаеста седница ЦК СКС 24-26. 12. 1981: Задаци СКС у остваривању Устава и даљој изградњи и јачању јединства и заједништва у СР Србији*, „Комунист – издање за СР Србију“, Београд, 1982. [↑](#footnote-ref-7)
8. Бошко Крунић, *Деценија замора и раскола*, Нови Сад, 2009, 28-32. [↑](#footnote-ref-8)
9. Према оцени Душана Поповића, приликом конципирања закључака Бошко Крунић је био више него попустљив. Душан Поповић, *Летопис о Влаовићима*, 3, Нови Сад, 2006, 737-738. [↑](#footnote-ref-9)
10. Како се касније сећао Иван Стамболић „на практичним пословима сам се уверио у пуни значај 'Плаве књиге'. Пролазио сам кроз исцрпљујуће расправе, споре, мучне, не би ли се некако дошло до сагласности о заједничком регулисању послова у било којој области од републичког значаја. Од лова и риболова, заштите Ибра, преко закона о држављанству, статистици, народној одбрани, закона о Извршном већу, правосуђу, до плана и планирања – ишло се тешко и споро. Поводом сваког од тих послова, очигледно од општег значаја, покрајине су се хтеле изједначити са Републиком. А све што је заједничко то је, према њима, требало регулисати у Федерацији! Тако је аутономаштво завршавало у некој врсти квазијугословенског централизма“. Иван Стамболић, *Пут у беспуће*, Београд, 1995, 76-78. [↑](#footnote-ref-10)
11. *Политика*, 4.9.1982. [↑](#footnote-ref-11)
12. *Дневник*, 22.3.1983. [↑](#footnote-ref-12)
13. МВ, Заоставштина Ђорђа Радосављевића Грнета, Састанак представника органа и организација СР Србије и САП Војводине, Нови Сад, 12.12.1983. [↑](#footnote-ref-13)
14. Према мишљењу академика Љубодрага Димића, Слободан Милошевић је на овој седници ЦК СКС најавио свој „долазак на политичку сцену“. Љ. Димић, *Историја српске државности*, 451. Душан Чкребић на следећи начин описује начин на који је Слободан Милошевић иступао на овој седници, конкретно његово полемисање са Маријом Звекић Мишколци: „Она је била професионални партијски функционер и у то време доста критички настројена. Милошевић је изашао на говорницу и одмах јој одговорио. Поново се јавила и реплицирала. Милошевић је поново излазио и доста грубо је 'сасекао' сада већ без имало обзира. Међутим, она се није дала, већ је поново тражила реч и узвратила му, бледа 'као крпа'. Он је поново желео на говорницу. Тада сам га замолио да више не излази и да се уздржи од даље реплике. У његовим очима било је нечег, не осветничког, али неко нескривено задовољство што му се указало задовољство да неког (макар то била и жена) потуче до ногу“. Душан Чкребић, *Између памћења и заборава*, Нови Сад, 2007, 229. [↑](#footnote-ref-14)
15. Б. Петрановић, М. Зечевић, *Југословенски федерализам...*, књ. 2, 672-696. [↑](#footnote-ref-15)
16. Члан Председништва ЦК СКЈ Драгослав Марковић био је мишљења да је на то да се „донесе први документ ЦК СКЈ у којем се у самом наслову говори о неопходности 'јединства и заједништва' у Републици Србији с две покрајине“ битно утицала 18. седница ЦК СКС из 1984. године, на којој је „јасно речено: овако више не може, нити хоћемо. У покрајинама коначно морају да се спроводе ставови о јединству у Републици. Оно што је цела земља прихватила, морају и они.“ Сам „документ“ Марковић је оценио на следећи начин: „Без обзира на извесне компромисе и начелна решења у њему, био је то значајан корак напред. Мислим да је то било највише што је у то време могло да се постигне“, присећајући се и да су, током расправа у савезним партијским органима, представницима покрајинама у њиховом залагању за одржање статус кво-а подршку пружали Душан Драгосавац и „неки кадрови из Босне“. Мирко Ђекић, *Употреба Србије – оптужбе и признања Драже Марковића*, Београд, 1990, 115-117. [↑](#footnote-ref-16)
17. И. Стамболић, *Пут у беспуће*, 169. [↑](#footnote-ref-17)
18. Са друге стране, Милошевићева пропаганда је позних осамдесетих организовала праву харангу против Драгослава Марковића, представљајући га као неотесаног и бахатог вођу „јагњећих бригада“ (што није било далеко од истине), те као политичара који није марио за потребу чвршће интеграције покрајина у оквиру СР Србије (што је апсолутно нетачно). [↑](#footnote-ref-18)
19. АВ, фонд 334, пов. 14/86. [↑](#footnote-ref-19)
20. Међу уздржанима су била и сва три војвођанска члана Председништва ЦК СКС – Светислав Стојаков, Руди Сова и Ђорђе Стојшић, као и двојица са Косова. Стојшић је касније објашњавао да уздржаност Војвођана „дефакто значи оспоравање и неслагање са предлогом да се Драгиша Павловић искључи из Председништва ЦК СКС“. Ђорђе Стојшић, *Осма седница*, Београд, 2014, 53. [↑](#footnote-ref-20)
21. Руди Сова је тада затражио од Павловића да објасни на кога је мислио када је говоро о „олако обећаном брзином“, питајући и „ко гура српски народ на странпутицу и које су то погрешно изабране методе?“ Драгиша Павловић, *Олако обећана брзина*, Загреб, 1988, 162. [↑](#footnote-ref-21)
22. Петар Ристановић, *Косовско питање 1974-1989*, Београд-Нови Сад, 2019, 482. [↑](#footnote-ref-22)
23. Марко Орландић, *У вртлогу*, Подгорица, 1997, 216. [↑](#footnote-ref-23)
24. Шпиро Галовић, *Милошевићев пронунциаменто*, у: „VIII седница ЦК СКС: нулта тачка 'народног покрета'“, Београд, 2007, 33. [↑](#footnote-ref-24)
25. И. Стамболић, *Пут у беспуће*,229-231. [↑](#footnote-ref-25)
26. Славољуб Ђукић, *Како се догодио вођа – борбе за власт у Србији после смрти Јосипа Броза Тита*, Београд, 1992, 187. [↑](#footnote-ref-26)
27. Ђ. Стојшић, наведено дело, 53-63. [↑](#footnote-ref-27)
28. На идеју да се косовско-метохијски Срби директно обрате Војвођанима први је дошао Драго Самарџић, инжињер електротехнике из Приштине. Он је првобитно замислио да заједно са косовским књижевником Слободаном Костићем напише једно отворено писмо војвођанској јавности, али та идеја није прихваћена. Потом је Самарџић предложио да се Срби са Косова непосредно обрате грађанима Војводине. Самарџић је самоиницијативно, на поменутом састанку код Слободана Милошевића (одржаном 17. јуна), најавио да ће „сто-двесто Косоваца отићи у Нови Сад да народу Војводине објасни колико руководство САП Војводине својим ставом према уставним променама утиче на опстанак Срба на Косову и Метохији“. Милошевић их је том приликом упозорио да ризикују да у Војводини буду ухапшени, а од одласка у Нови Сад их је наредних дана покушао да одговори и Миломир Минић, високи функционер СКС. Мирослав Шолевић је предлагао да се одлазак у Нови Сад одложи за јесен (образлажући ту идеју својом намером да војвођанско руководство држи у перманентној напетости), што су одлучно одбили остали предводници српског покрета са Косова и Метохије. О првобитној резервисаности српског руководства према идеји да се одржи митинг у Новом Саду сведочи и Богдан Кецман: „Представници Србије су тог момента били против одлуке да се иде у Нови Сад. У ствари, они нису знали шта хоће“. Према: Сава Керчов, Јово Радош, Александар Раич, *Митинзи у Војводини 1988. године*, Нови Сад, 1990, 25-29.; 259. [↑](#footnote-ref-28)
29. Слободан Милошевић, *Године расплета*, Београд, 1989, 235-236. [↑](#footnote-ref-29)
30. *Дневник*, 7.7.1988. [↑](#footnote-ref-30)
31. Како је забележено у Информацији Савета за заштиту уставног поретка САП Војводине, „од носилаца непријатељске активности изван територије САП Војводине у организовани долазак грађана са Косова у Нови Сад директно је био укључен Војислав Шешељ, који је у току кретања колоне кроз град иницирао пароле које је група грађана из Београда узвикивала, а у коментарима је оштро осуђивао политичко руководство Војводине за држање и понашање. Поред Шешеља неприхватљивим понашањем пажњу је на себе скренула и естрадна уметница из Београда Оливера Катарина, која је била иницијатор певања националистичких песама. Носиоци непријатељске активности у Новом Саду су у највећем броју били обавештени о доласку грађана са Косова у Нови Сад и један број их је најдиректније посматрао демонстрације и протестни 'митинг' (Мирослав Егерић, Драгољуб Петровић, Жарко Ружић, Желимир Жилник, Првослав Марић, Даринка Николић, Срђан Шаркић, Ђорђе Фржовић). Ова лица су у својим коментарима осуђивала стање у земљи и војвођанско руководство и пружала подршку захтевима и понашању грађанима са Косова, али су се уздржавала од укључивања у колону и јавног експонирања. Међутим, било је и појединаца који су се најдиректније укључили у протестну колону, као што је случај са Милицом Грковић, која је грађане са Косова дочекала на Железничкој станици у Новом Саду, кретала се у колони кроз град са њима и испратила их на Железничкој станици“. Процењено је и да „организовани део доласка и боравка Срба и Црногораца са Косова у Нови Сад били су и представници средстава јавног информисања. Део њих је очигледно био у функцији организатора ових манифестација и одмах су по доласку у Нови Сад интензивно узимали интервјуе, како од појединаца са Косова тако и од појединих грађана из Војводине. Стиче се утисак да су им за ово саговорници унапред били припремљени“. Војвођански органи унутрашњих послова, забележено је у информацији, предузели су различите оперативне мере „да би се благовремено дошло до безбедносно интересантних сазнања, обезбедио јавни ред и мир и остварило оперативно покривање свих непријатељски експонираних лица која су учествовала у овим протестним манифестацијама“ – од „контроле безбедности саобраћаја на друмовима“ до обезбеђења „фоно и фото-документовања носилаца непријатељске делатности“, ангажујући 40 припадника војвођанске Службе државне безбедности и 340 радника СУП-а Нови Сад, док су се у резерви налазила 133 припадника јединица милиције за посебна дејства, 150 милицајаца из Врбаса, Зрењанина, Бачке Тополе и Кикинде, као и 90 радника СУП-а Нови Сад. АВ, фонд 334, стр. пов. 34/88. [↑](#footnote-ref-31)
32. *Дневник*, 16.7.1988. [↑](#footnote-ref-32)
33. Бошко Крунић у својим мемоарима наводи да је републичко руководство набавило стенограм са седнице ПК СКВ и пре његовог јавног публиковања. Б. Крунић, наведено дело, 122. [↑](#footnote-ref-33)
34. *Дневник*, 21.7.1988. [↑](#footnote-ref-34)
35. Према сведочанству Душана Поповића, на ову идеју је дошао Ђорђе Стојшић, иако је био упозорен да ће супарничка страна сигурно покушати да омете одржавање митинга, те да ће га београдски медији приказати као фијаско. Сам Стојшић у својим успоменама ништа није записао о митингу у Сремској Митровици. [↑](#footnote-ref-35)
36. Један од активиста „Антибирократске револуције“, сомборски лекар и књижевник Стојан Бербер, у својим мемоарима је записао: „Посебно значајан митинг је био 25. септембра у Новом Саду. Организатори су најавили да ће тада пасти покрајинско политичко руководство. Прво, кажу, Председништво Социјалистичког савеза“. Стојан Бербер, *Сведок времена*, Сомбор-Нови Сад, 2016, 28. [↑](#footnote-ref-36)
37. Милован Шогоров је на састанку војвођанског ПК, одржаном 28. септембра, указивао да „у јавности је створен погрешан утисак да су разлике између утврђених предлога у Нацрту амандмана и предлога из покрајина велике. То није тачно. Оне се могу и морају премостити на јединственој платформи СКЈ. Схватајући значај тог задатка у Војводини су припремљени и конкретни предлози и иницијативе за усаглашавање и заједнички рад“. *Дневник*, 28.9.1988. [↑](#footnote-ref-37)
38. Конспиративни карактер преговора које су Шогоров и Мајор водили у Београду, чији је садржај остао тајна не само за јавност него и за руководство САП Војводине, изродила је сумњу код појединих војвођанских функционера да су њих двојица починили „издају“ и да су пристали не само на уставне промене, него и на смену читаве новосадске „политичке гарнитуре“. На таква сумњичења Милован Шогоров је доцније одговорио следећом писаном изјавом: „На задњем састанку у Београду Нандора и мене са руководством Србије, тј. Милошевићем, Бором Јовићем и Богданом Трифуновићем договорено је да се сва отворена питања третирају као усаглашена основа за даљу расправу, како би се на миран начин јавним комуницирањем дошло до заједнички прихватљивих решења. (Руководство Србије је и даље ту основу сматрало као минимум уставних промена, с тим се ми у Војводини никад нисмо слагали, а на наше питање шта је максимум, никада нисмо добијали одговор, па ни тада). На том задњем састанку ми смо преузели обавезу да за неколико дана, на тзв. Великој координацији у Војводини, потврдимо наше познате ставове и да их по ко зна који пут изнесе и образложи Миливој Вујадиновић, председник Уставне комисије. Око тих наших ставова смо ми у Војводини били јединствени, уз неколико појединаца који су имали другачије мишљење. Договорено је да се такав договор изнесе јавно, као усаглашен, у предстојећем недељном дневнику на РТС-у од стране Боре Јовића и Милована Шогорова, како би се мирно и толерантно, у мирној атмосфери, без митинговања, јавних прозивки и увреда у широкој јавној расправи, дошло до најбољих уставних решења. Очигледно је да се српско руководство брзо предомислило (ако је уопште искрено и разговарало) или је само желело да добије у времену, јер су они у скоро свим медијима имали разумевања за њихове ставове. Уместо овог договора организовали су у Новом Саду митинг и довели своје истомишљенике из целе Србије за рушење војвођанског руководства“. Према: Живан Марељ, *Укидање аутономности Војводине – почетак разбијања Југославије*, Београд, 2020, 127-128. [↑](#footnote-ref-38)
39. По подне 5. октобра Председништво ЦК СКЈ се окупило на седници која је прошла у атмосфери међусобног препуцавања и ишчекивања вести из Новог Сада. Шувар је обавестио присутне да је разговарао са Диздаревићем (тог дана је заседало и државно председништво), који му је пренео да је наредио мобилизацију савезног одреда милиције и да ће, уколико буде потребно, бити заведено и ванредно стање. Андрија Чолак, *Агонија Југославије*, Београд, 2017, 214-217. [↑](#footnote-ref-39)
40. Незадовољни одлагањем неодложног били су и у Београду. „Нити је Војводина Канада, нити је Нови Сад преко света“, поручивао је Раиф Диздаревић, сматрајући да се стотињак чланова ПК СКВ могло окупити још те ноћи. Д. Поповић, наведено дело, 894. [↑](#footnote-ref-40)
41. У Београду је 5. октобра са великом пажњом праћен развој ситуације у Новом Саду. Раиф Диздаревић је у својим успоменама забележио да „из првих разговора имао сам утисак да војвођанско руководство не влада ситуацијом и да немају рјешења за излазак из драматичне ситуације“, а то му је потврдио и Нандор Мајор. У току послеподнева изнето је мноштво идеја како би се ситуација у главном граду САП Војводине могла смирити – одласком Милошевића и Грачанина међу демонстранте, одржавањем заједничке седнице српског и војвођанског руководства, хитним заказивањем проширене седнице Председништва ЦК СКС итд. У вечерњим часовима се састао и Савет за заштиту уставног поретка, а потом, хитно, и Председништво СФРЈ. Раиф Диздаревић, *Од смрти Тита до смрти Југославије*, Сарајево, 1999, 215-217. [↑](#footnote-ref-41)
42. Саопштење о оставкама демонстрантима је прочитао, сав обливен јогуртом, члан Председништва ПК СКВ Светозар Јовановић, но окупљени су се коначно разишли тек када им се, око два сата ујутру, обратио Ђорђе Шћепанчевић, директор Југоалата. Синиша Корица, *Ожиљци времена*, Нови Сад, 2016, 146-149. [↑](#footnote-ref-42)
43. АВ, фонд 334, кутија 1986. [↑](#footnote-ref-43)
44. Тога дана чланови и државног и партијског председништва Југославије разматрали су безбедносну ситуацију у Војводини, те чекали да Слободан Милошевић оде у Нови Сад и смири ситуацију - дочекавши да се он појави међу њима у вечерњим сатима, видно расположен, и саопшти им да је „све готово“. А. Чолак, наведено дело, 218-219. [↑](#footnote-ref-44)
45. Према званичним подацима савезног СУП-а, 5. и 6. октобра је у Новом Саду било повређено 8 милиционера и 33 демонстранта. Р. Диздаревић, наведено дело, 218. [↑](#footnote-ref-45)
46. Педантни истраживачи су избројали да је од 9. јула до 21. октобра 1988. године одржано свеукупно 33 митинга, у 28 насеља распоређених у 26 војвођанских општина. Највише митинга било је одржано у Бачкој - 17, у Срему 9 (од тога свега 3 пре 6. октобра) и у Банату 7. Готово сви митинзи (пре 5/6. октобра) били су одржани у колонистичким или „мешовитим“ насељима, а из редова потомака колониста и других насељеника долазио је највећи број учесника митинга - посебно припадника тзв. путујућих група (новопазовачке, вршачке, ловћеначке, гајдобранске итд.) које су представљале „ударну песницу Антибирократске револуције“ у Војводини. С. Керчов, Ј. Радош, А. Раич, наведено дело, 7. [↑](#footnote-ref-46)
47. У непромењеном саставу наставило је да функционимше покрајинско Извршно веће, као и руководство Скупштине САП Војводине (чији ће председник, Живан Марељ, оставку поднети у фебруару 1989. године). Након повратка са боловања, Радован Влајковић се у новембру поново укључио у рад Председништва СФРЈ и учествовао у њему све док му, маја 1989. године, није истекао мандат. Ж. Марељ, наведено дело, Београд, 2020, 104-108. [↑](#footnote-ref-47)
48. Сет амандмана био је и додатно „појачан“, а једним од нових амандмана се укидало право „вета“ војвођанске и косовске скупштине у поступку промене Устава СР Србије – чиме је отворена могућност за додатно ограничавање покрајинске аутономије, што је и учињено доношењем новог републичког Устава у септембру 1990. године. Јанко Ницовић, *Уставни развој Србије 1804-2006*, Београд, 2007, 664-665. [↑](#footnote-ref-48)